พอร์ตบล.ทุบหุ้นดิ่ง
หุ้นไทยดิ่งหนัก 25 จุด โบรกเกอร์เทขายทำกำไร อ้างกังวลตั้งรัฐบาลแห่งชาติกรีซ ด้านเบเคอร์ประเมินปีนี้มูลค่าควบรวมกิจการในไทยมากกว่า 6 แสนล้านบาท
15 พ.ค. 2555

หุ้นไทยดิ่งหนัก 25 จุด โบรกเกอร์เทขายทำกำไร อ้างกังวลตั้งรัฐบาลแห่งชาติกรีซ ด้านเบเคอร์ประเมินปีนี้มูลค่าควบรวมกิจการในไทยมากกว่า 6 แสนล้านบาท 
ภาพรวมการลงทุนตลาดหุ้นไทยเมื่อวันที่ 14 พ.ค. ดัชนีผันผวนหนัก โดยในช่วงเช้าดัชนีขึ้นไปสูงสุดที่ระดับ 1,201.23 จุด และต่ำสุดที่ระดับ 1,159.23 จุด หรือขึ้นลงกว่า 35.72 จุด และลงไปต่ำสุดมากถึง 31.78 จุด ก่อนที่จะมีแรงซื้อเข้ามาเล็กน้อยในช่วงท้ายตลาด ทำให้ดัชนีปิดตลาดที่ระดับ 1,165.51 จุด ลดลง 25.50 จุด หรือ 2.14% มูลค่าการซื้อขาย 33,410.90 ล้านบาท 
บัญชีบริษัทหลักทรัพย์เป็นผู้ขายสุทธิ 1,163 ล้านบาท รวมถึงนักลงทุนสถาบันที่ขายสุทธิ 418 ล้านบาท




นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์หลักทรัพย์ บริษัทหลักทรัพย์ (บล.) เอเซีย พลัส กล่าวว่า หุ้นดิ่งแรงเพราะนักลงทุนเทขายเงินลงทุนในสินทรัพย์อื่นๆ รวมถึงตลาดหุ้นเพื่อหันไปถือครองเงินเหรียญสหรัฐแทน หลังจากค่าเงินแข็งค่าขึ้นจากปัญหาของภาคยุโรป ที่ขณะนี้ได้เปลี่ยนผ่านจากปัญหาหนี้และปัญหาทางการเงินสู่ปัญหาทางสังคมและการเมืองที่จะเริ่มเห็นการประท้วงเพื่อต่อต้านแผนการรัดเข็มขัด รวมถึงการจัดตั้งรัฐบาลของกรีซที่ยังไม่สำเร็จ ส่งผลให้ค่าเงินยูโรอ่อนค่าลง
อย่างไรก็ตาม คาดว่าแรงขายของต่างชาติยังคงอยู่และจะยังสามารถขายได้อีกประมาณ 3-4 หมื่นล้านบาท จากยอดที่เข้ามาซื้อสุทธิที่ซื้อเกือบ 1 แสนล้านบาท ซึ่งหากต่างชาติขายตามจำนวนนี้ ก็มีโอกาสที่ดัชนีหุ้นไทยจะปรับตัวลดลงและมีโอกาสที่จะลดลงต่ำกว่าระดับ 1,150 จุด 
นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล สายงานวิจัย บล.ไทยพาณิชย์ กล่าวว่า ให้ดูที่แนวรับแรก 1,150 จุด ถ้าลงมากกว่านี้ก็มีสิทธิลงต่อได้อีก อย่างไรก็ตามหากปรับลดลงไปก็มีสิทธิปรับขึ้นมาใหม่ได้ เพราะเชื่อว่าเป็นแค่แรงขายทำกำไรเนื่องจากปัจจัยพื้นฐานเศรษฐกิจและกำไรบริษัทจดทะเบียนยังดี และปีนี้คาดว่าดัชนีจะไปถึง 1,300 จุด
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหุ้นไทยปรับลดลงมาก เพราะนักลงทุนยังกังวลปัญหาต่างๆ ที่เกิดขึ้นในยุโรป ซึ่งยังมีความไม่แน่นอนสูง ไม่ว่าจะเป็น เยอรมนี สเปน หรือกรีซ จึงมีผลให้ค่าเงินยูโรอ่อนค่าลง เพราะตราบใดที่ยังมีความไม่แน่นอนอยู่สูง นักลงทุนจะหนีไปลงทุนสินทรัพย์ที่มีความเสี่ยงต่ำกว่า เช่น ออกจากตลาดหุ้นและย้ายไปลงทุนพันธบัตรรัฐบาลสหรัฐแทน
ด้านนายกิติพงศ์ อุรพีพัฒนพงศ์ ประธานกรรมการ บริษัท เบเคอร์ แอนด์ แม็คเค็นซี่ เปิดเผยว่า แนวโน้มการควบรวมกิจการในประเทศไทยปีนี้คาดว่าจะเพิ่มสูงกว่าปีที่ผ่านมา ซึ่งมีมูลค่า 2 หมื่นล้านเหรียญสหรัฐ หรือประมาณ 6 แสนล้านบาท เนื่องจากหลายประเด็นใน พ.ร.บ.ควบรวมกิจการเพื่อตลาดทุนที่เป็นอุปสรรคต่อการควบรวมกิจการอยู่ระหว่างการแก้ไข ซึ่งน่าจะเอื้อให้เกิดการควบรวมกิจการมากขึ้น
นอกจากนี้ ด้วยความเป็นบริษัทจดทะเบียนถูกแรงกดดันจากผู้ถือหุ้น ต้องสร้างการเติบโตของกำไร ทำให้มีแนวคิดต้องการรวมกิจการเพื่อให้มีขนาดใหญ่ 
อย่างไรก็ตาม มูลค่าการควบรวมกิจการระหว่างปี 2551-2554 มีจำนวนรวม 4.09 หมื่นล้านเหรียญสหรัฐ หรือ 1.22 ล้านล้านบาท พบว่าสัดส่วน 40% เป็นการรวมระหว่างเจ้าของกิจการชาวไทยและกิจการของชาวต่างประเทศ และในจำนวนนี้พบว่าไทยจะเป็นผู้ซื้อกิจการ (Acquirer) ในสัดส่วนที่สูงกว่า และมีแนวโน้มว่าผู้ประกอบการชาวไทยจะไปซื้อกิจการของต่างประเทศมากขึ้น